KOMISIJOS REGLAMENTAS (EB) Nr. 708/2009
2009 m. rugpjūčio 5 d.
kuriuo nukrypstama nuo Reglamento (EEB) Nr. 1915/83 nuostatų dėl laikotarpio, per kurį Italijos ryšių palaikymo įstaiga turi pateikti ūkio ataskaitas už 2008 finansinės apskaitos metus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 6 straipsnio 2 dalį,
kadangi:
(1)
1983 m. liepos 13 d. Komisijos reglamento (EEB) Nr. 1915/83 dėl tam tikrų išsamių apskaitos tvarkymo įgyvendinimo taisyklių, siekiant nustatyti žemės ūkio valdų pajamas (2), 3 straipsnio trečioje pastraipoje nustatyta, kad nuo 2005 finansinės apskaitos metų ryšių palaikymo įstaiga pateikia visas ūkių ataskaitas Komisijai ne vėliau kaip per 12 mėnesių nuo atitinkamų finansinės apskaitos metų pabaigos.
(2)
Tikslinga išimties tvarka 2008 finansinės apskaitos metams nustatyti Italijai ilgesnį duomenų pateikimo terminą, kad ji galėtų baigti atnaujinti informacinių technologijų sistemą, naudojamą tvarkant apskaitos duomenis, renkamus siekiant nustatyti žemės ūkio valdų pajamas.
(3)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypdama nuo Reglamento (EEB) Nr. 1915/83 3 straipsnio trečios pastraipos, Italijos ryšių palaikymo įstaiga pateikia Komisijai 2008 finansinės apskaitos metų ūkių ataskaitas ne vėliau kaip per 15 mėnesių nuo tų finansinės apskaitos metų pabaigos.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 5 d.